Presidenti Bush po shqyrton opcionet për politikën ndaj Irakut
Mes rekomandimeve të Grupit Studimor për Irakun është edhe tërheqja e shumicës së forcave amerikane nga fillimi i vitit të ardhëshëm
Presidenti amerikan Xhorxh Bush, thotë se administrata e tij po shqyrton raportin e grupit dypartiak, i publikuar javën e kaluar mbi situatën në Irak dhe do të marrë seriozisht në konsideratë rekomandimet e tij. Ai do të shqyrtojë gjithashtu edhe vlerësimet e tjera mbi strategjinë amerikane në Irak. Presidenti Bush thotë se ai pajtohet me vlerrësimet e Grupit Studimor mbi Irakun, se vendi mund të vetëqeveriset, të përballojë nevojat e veta dhe të vetëmbrohet. Në fjalimin e tij të përjavëshëm në radio, ai tha dje gjithashtu se inkurajohet nga përfundimi i grupit për pasigurinë e një tërheqjeje të papritur të trupave amerikane nga Iraku. Raporti i publikuar ditën e mërkurë bëri rekomandime specifike për atë që e cilësoi si “një gjendje të rëndë që po keqësohet në Irak.” Midis rekomandimeve përfshihet edhe tërheqja e shumicës së forcave amerikane luftuese nga fillimi i vitit të ardhëshëm. Gjithashtu rekoamndon ndryshimin e misionit të forcave amerikane, nga një mision luftues, në një mision për stërvitje dhe mbështetje. Raporti sugjeron që Shtetet e Bashkuara të trajtojnë çështjen e stabilizimit të Irakut duke përfshirë në bisedime vendet rajonale, në krahasim me rrugën e njëanëshme të ndjekur deri tani. Presidenti Bush u përgjigj se, as ai dhe as Kongresi nuk do të miratojnë të 79-të rekoamndimet e propozuara nga grupi. Megjithatë ai u zotua t’i konsiderojë ato seriozisht, së bashku me vlerësimet nga Pentagoni, Departamenti i Stetit dhe Këshilli Kombëtar i Sigurimit. Në fjalimin radiofonik të demokratëve, kryetari i ardhëshëm i Komisionit të Dhomës së Përfaqësuesve për Shërbimet Sekrete, Silvester Reis, tha se raporti i Grupit Studimor mbi Irakun përfaqëson edhe pozitën e partisë së tij për hartimin e një kursi të ri në atë vend. Zoti Reis u pajtua me rekomandimin e raportit që Shtetet e Bashkuara të angazhojnë në bisedime Sirinë dhe Iranin. Ditën e premte sekretarja amerikane e shtetit, Kondoliza Rajs, tha se ajo është e gatshme për një dialog të gjerë me homologun e saj iranian, nëse Irani ndalon procesin e pasurimit të uraniumit dhe u kthehet negociatave mbi programin e tij bërthamor. Në fjalimin e tij në radio, presidenti Bush tha se është përgjegjësia e republikanëve dhe demokeratëve për të bashkëpunuar në gjetjen e rrugës më të mirë përpara. Këtë javë presidenti pritet të takohet me zyrtarë ushtarakë dhe ekspertë të pavarur mbi Irakun.